
ASPECTE GENERALE



În contextul în care peste tot în lume, foarte mulţi lucrători în domeniul serviciilor domestice rămân în economia informală, iar acest lucru îi împiedică să se bucure pe deplin de toate drepturile consacrate de lege, s-a constatat necesitatea reglementării acestei situaţii. 

În 2011, Organizaţia Internaţională a Muncii a adoptat Convenţia nr 189
 şi Recomandarea nr 201
 privind munca decentă pentru lucrătorii casnici. Tichetele (vouchers) sau bonurile de servicii reprezintă o modalitate de fiscalizare a muncii casnice.


Diferite ţări şi regiuni au instituit scheme de bonuri de servicii care ajută piaţa internă prin faptul că muncitorii pot ieşi din economia informală, relaxând şi sarcinile administrative ce le revin cetăţenilor privaţi care doresc să presteze muncă domestică în beneficiul lor.
FRANŢA

În 2006, Franţa a introdus bonul universal de ocupare a forţei de muncă (Chèque emploi service universel
 sau CESU), un sistem care facilitează cetăţenilor privaţi plata datorată persoanelor fizice pentru serviciile prestate în mediul domestic. 

La baza reglementării acestui sistem se află prevederile Legii 841 din 26.07.2005 privind dezvoltarea serviciilor personale şi introducerea unor măsuri pentru promovarea coeziunii sociale.


Sistemul acoperă 21 de servicii, ocupaţiile subscrise fiind foarte variate de la sarcinile domestice în gospodãrie precum grădinărit şi întreţinere, la supravegherea copilului, ajutor la teme şcolare, pregătirea meselor, asistarea persoanelor în vârstă sau alte persoane care au nevoie de asistenţă personală la domiciliu (cu excepţia serviciilor medicale), asistarea persoanelor cu handicap, grija pentru animale de companie etc.


În principiu, aceste servicii sunt oferite la domiciliul persoanei în cauză, dar ele pot avea loc, de asemenea, în afara casei, cu condiţia ca acestea să fie o extensie a serviciilor de domiciliu. Astfel, CESU poate fi folosit pentru a plăti o întreprindere autorizată în îngrijirea copiilor, o structură de îngrijire of hours out - (creşă, grădiniţă) sau de îngrijire în şcoli, toate acestea fiind considerate servicii de supraveghere a copilului în afara casei.


În al doilea trimestru al anului 2010, aproape 1,5 milioane de angajaţi au lucrat în case individuale. Dacă serviciul de supraveghere a copilului are loc la domiciliul persoanei care prestează serviciul, atunci se poate considera că 1,8 milioane de persoane au beneficiat, în perioada de referinţă, de acest sistem.

Cele mai multe dintre locurile de muncă plătite de CESU sunt deţinute de femei cu un nivel scăzut de calificare.


Salariul în sistemul CESU


Salariul net plătit este decis de către fiecare angajator, dar nu poate fi sub nivelul salariului minim pe economie (SMIC). Angajatorul trebuie să adauge 10% pentru a acoperi un concediu anual plătit lucrătorului.


Angajatorul trebuie să respecte, de asemenea, grilele salariale stabilite prin contractul colectiv de muncă pentru cei angajaţi de persoane particulare. Această convenţie colectivă ţine seama de nivelul de calificare a angajatului.

În conformitate cu prima ediţie a barometrului calităţii şi profesionalizării locurilor de muncă din domeniul serviciilor pentru persoane private, publicat în 2010 de către Agenţia Naţională pentru Servicii Individuale (ANSP), rata salariului mediu net pe oră în domeniul serviciilor individuale este de 10,002 €. În cele mai mari două categorii de servicii individuale (munci casnice şi de asistenţă a celor care necesită îngrijire), rata salariului mediu net este de 9,00 €.


Această analiză ANSP subliniază că nu remuneraţia reprezintă o problemă pentru angajaţii în servicii individuale ci dificultatea pe care aceştia o întâmpină la asigurarea numărului necesar de ore. Potrivit unui alt raport al ANSP, angajaţii optează pentru mai mulţi angajatori şi tipuri de munci prestate pentru a obţine numărul de ore avantajos lor, astfel:

· 35% dintre angajaţi lucrează în cel puţin două tipuri de servicii pentru persoane fizice;
· 28% combină angajarea directă cu ocuparea forţei de muncă prin intermediul unei organizaţii;
· 15% au şi un loc de muncă într-un alt sector economic.


Unul dintre marile avantaje ale CESU este faptul că simplifică formalităţile administrative pentru persoane fizice, după cum urmează:

· Nu trebuie să se înregistreze la organismul care colectează contribuţiile pentru asigurări sociale şi nu trebuie să elibereze fluturaş de salariu. Sunt necesare doar o declaraţie şi o deducere pentru toate contribuţiile;

· Nu trebuie să întocmească un contract de muncă în cazul în care angajatul lucrează mai puţin de opt ore pe săptămână sau mai puţin de patru săptămâni consecutive;

· Nu trebuie să calculeze concediul plătit angajatului (această plată este inclusă în cele 10 procente care se adaugă la salariu).


Sunt două tipuri de scheme CESU:


Declaraţia CESU

Acest lucru permite declararea remuneraţiei plătite unui lucrător care este angajat în mod direct de către o persoană particulară. Declaraţia poate fi făcută sub forma buletinului universal de ocupare a forţei de muncă, carte de voucher, a unei cereri de asistenţă socială sau online.
a) Bonurile pentru servicii universale pot fi obţinute gratis de la orice bancă; acestea au două rubrici: 
· Prima rubrică serveşte la plata lucrătorului. Angajatorul o completează ca pe un cec bancar, indicând salariul net cu taxa suplimentară de 10% pentru concediul anual plătit. Angajatul îl încasează ca pe un cec obişnuit, de la banca lui sau de la Centrul de Plăţi al CESU.
· A doua este rubrica socială. Aceasta este pentru a declara muncitorul şi orele lucrate la Centrul Naţional CESU (CNCESU). Trebuie specificat locul unde a avut loc angajarea. Angajatorul trebuie să completeze acest segment în termen de 15 zile de la achitarea salariului sau în cursul lunii în care a avut loc angajarea şi să-l trimită la CNCESU. Pe baza acestei rubrici sociale, CNCESU calculează contribuţiile de asigurări sociale şi le debitează în contul bancar al angajatorului. Acesta trimite angajatorului un certificat de angajare care îl scuteşte de emiterea unui bilet de plată şi oferă angajatului acces la drepturile sale sociale (pensii, prestaţii de şomaj, asigurări de sănătate etc.).
b) Angajatorul poate, de asemenea, opta să declare angajatul, prin intermediul unui carnet de asistenţă socială (fără rubricile de control). Principiul este acelaşi: CNCESU trimite aceste documente la domiciliul angajatorului, care le foloseşte pentru a declara remuneraţia plătită, indiferent de mijloacele alese (cec bancar, prin transfer, numerar etc.) şi trimite în mod regulat carnetele către CNCESU.

c) Declaraţia poate fi făcută online. Acest lucru permite angajatorilor să cunoască imediat ce sume vor fi debitate în contul lor.

Preplăţile (bonurile) CESU

Bonurile CESU reprezintă un mijloc de plată cu valoare fixă care poartă numele persoanei pentru care sunt eliberate. De la 1 până la 100%, pot fi finanţate de companii, consilii profesionale sau angajatori publici, în aceste cazuri fiind cunoscute cu denumirea de "CESU RH".


În cazul angajării directe, fiecare angajator îi poate plăti direct angajatului cu aceste bonuri. La fel ca şi în cazul declaraţiei CESU, angajatul poate încasa contravaloarea acestor bonuri fie de la bancă, fie de la Centrul de Plăţi CESU. Aceste tichete pot fi, de asemenea, utilizate pentru a plăti firmele sau asociațiile recunoscute care furnizează servicii pentru persoane fizice.

Angajatorul individual poate suplimenta bonurile CESU cu alte forme de plată către angajat (transfer bancar, cec, numerar, declaraţia CESU etc.).

Proporţia angajatorilor individuali privaţi care folosesc bonuri CESU pentru a achita contravaloarea serviciilor domestice a crescut în mod continuu. Până la mijlocul anului 2010, aceasta a ajuns la 78% (faţă de 76% la jumătatea anului 2009 şi 56% la mijlocul anului 2002). 

Un procent de 18% dintre angajatorii individuali privaţi foloseau încă declaraţia nominală simplificată (o procedură mult mai simplă, în special în ceea ce presupune înregistrarea în calitate de angajator), în timp ce 4% utilizau PAJE
 - un beneficiu pe care îl primesc părinţii copiilor cu vârste sub 6 ani, destinat plăţii serviciilor de supraveghere a acestora.

Diferite tipuri de raporturi de muncă

CESU poate fi folosit pentru a angaja lucrători la domiciliu, fie într-o relaţie directă de muncă sau prin firme sau asociaţii care furnizează servicii pentru angajatorii individuali.

În funcţie de tipul de raport de muncă, pot apărea trei ipostaze:
a) angajarea directă de către angajatorul individual privat: 587 milioane de ore au fost plătite în cursul unui an pentru lucrătorii angajaţi în mod direct de către persoane private în casele lor. Acesta este echivalentul a 282.000 de locuri de muncă cu normă întreagă (presupunând o săptămână de 40 de ore). Angajarea directă reprezintă 66% din totalul orelor de serviciu prestate în domeniul serviciilor domestice. 
b) ocuparea forţei de muncă de către o asociaţie sau firmă: 385,280 angajaţi în 2010 - aproximativ trei sferturi dintre aceşti lucrători au contracte pe durată nelimitată, 93% dintre ei fiind femei.

Cea mai mare categorie de locuri de muncă în cadrul acestui tip de raport de muncă este reprezentată de asistenţa pentru persoanele în vârstă sau a celor cu dizabilităţi (58 % din totalul orelor).


În 2010, 68% din orele de serviciu plătite erau realizate de către lucrătorii angajaţi de asociaţii, în timp ce firmele comerciale au rămas în minoritate. 80% dintre aceste firme sunt de mărime medie, mică sau foarte mică.

c) angajarea directă de către o persoană privată, cu ajutorul unei structuri de plasament : 168,222 de angajaţi în 2010.


În această formă de "plasament", individul privat foloseşte o organizaţie care plasează un lucrător în casa sa şi se ocupă de formalităţi (angajare, asigurări sociale şi fiscale, declaraţii etc.). În schimb, organismul de plasament primeşte o plată pentru a acoperi cheltuielile administrative. În această situaţie, angajatorul este persoana privată şi nu organizaţia de plasare.

Accesul la asigurări sociale


Pentru muncitori, unul dintre marile avantaje ale acestui sistem este că permite reglementarea muncii şi facilitează accesul la asigurări sociale.

Angajatorul poate declara suma "reală" sau cea forfetară. În primul caz, contribuţiile de asigurări sociale se calculează pe salariul efectiv plătit. Dar, pentru o declaraţie "forfetară", care este mai puţin în avantajul angajatului, contribuţiile sunt calculate la salariul minim pe oră, chiar şi în cazul în care remuneraţia reală este mai mare.


Începând cu 1 ianuarie 2006, în cazul în care angajatorul nu specifică o opţiune, contribuţiile pentru asigurări sociale vor fi calculate raportat la salariul minim aflat în plată în acel moment. Datorită acestei evoluţii, majoritatea angajatorilor individuali optează pentru o declaraţie "reală".


În ciuda progreselor, sistemul este uneori acuzat că nu oferă suficiente facilităţi pentru accesul lucrătorilor la securitate socială. De exemplu, în cazul ocupării forţei de muncă directe (formula cu cea mai mare pondere), în cazul în care un lucrător este angajat în mai multe case şi suferă un accident de muncă într-una dintre acele case, compensaţiile pentru accident vor fi calculate în raport cu munca prestată doar în casa respectivă. Pentru orele lucrate în alte locuinţe va primi doar o indemnizaţie de boală care este mult mai mică decât o compensaţie de accident.


Scutiri de taxe


CESU îi facilitează angajatorului o reducere a impozitului sau a creditului fiscal. Scutirea de impozit este în valoare de 50% din suma cheltuită (salarii şi contribuţii sociale), cu un plafon de 12.000 €. Cu toate acestea, acest plafon poate fi ridicat într-o serie de situaţii (copii aflaţi în întreţinere, invaliditate, copiii cu dizabilităţi etc.).

În anumite cazuri, CESU înseamnă scutirea angajatorului de plata contribuţiilor (angajatorul găsindu-se intr-una din situaţii: persoane în vârstă de 70 ani şi peste, cei care au întreţinere un copil cu handicap, cei care şi-au pierdut o parte a capacităţii locomotorii etc).

Firmelor din sectorul privat li se acordă stimulente bune pentru a oferi tichete CESU:

· o reducere a impozitului egală cu 25% din valoarea tichetelor CESU finanţate (până la un maxim de 500.000 € impozit anual);

· banii destinaţi achiziţionării de tichete CESU sunt scutiţi de contribuţii de asigurări sociale (până la un plafon de € 1,830 pe salariat/an).

Dialogul social


În anul 1999, a fost semnat un acord colectiv naţional între sindicate şi FEPEM (Federaţia Angajatorilor Individuali Privaţi) cu privire la angajaţii persoanelor fizice.  Acesta este renegociat în fiecare an. Punctele importante discutate de partenerii sociali francezi au inclus criteriile de definire a diferitelor tipuri de munci care sunt prestate în case particulare (menaj, îngrijirea copiilor, a persoanelor în vârstă etc.), abilităţile necesare pentru a le îndeplini şi ratele salariale corespunzătoare fiecărei categorii.

La 20 septembrie 2012, două asociaţii patronale - Întreprinderea pentru Furnizarea de Servicii pentru Persoane Fizice (FESP) şi Federaţia Franceză de Servicii Individuale şi de Proximitate - şi trei sindicate din sectorul serviciilor individuale (CFTC, CFE-CGT şi CFDT) au semnat primul acord colectiv naţional pentru întreprinderile de servicii individuale. 

Acest dialog social a evidenţiat necesitatea profesionalizării acestui domeniu prin programe de formare continuă, de îndrumare etc.

Beneficii pentru stat


Potrivit unui studiu publicat în anul 2012, susţinerea puternică de către statul francez a acestui sector a generat, în timp, profituri substanţiale care au contribuit cu mai mult de 2,6 miliarde € la bugetul public.

Câştigurile directe sunt contribuţiile la asigurări sociale (4,9 miliarde €), TVA şi impozitarea directă (70 milioane €), plăţi mai mici pentru ajutor de şomaj. Potrivit studiului, aceste sume sunt suficiente pentru a acoperi două treimi din finanţarea publică.


Beneficiile indirecte, de aproximativ 3.875 miliarde €, sunt reprezentate, în principal, de reducerea costurilor de sprijinire a persoanelor dependente, supraveghere a copiilor mici şi de asistenţă a efectuării temelor şcolare etc.


Acest sistem a contribuit la compensarea lipsei de personal din unităţile medicale de îngrijire, în special cele pentru persoanele în vârstă, realizând în acelaşi timp un nivel ridicat de satisfacţie în rândul utilizatorilor: o durată de viaţă mai mare pentru persoanele în vârstă şi un confort mai mare pentru părinţii copiilor mici.


O reducere a costurilor sociale legate de excludere şi nivel de trai precar (sănătate, criminalitate, educaţie etc.).
BELGIA

Serviciile pe sistem de voucher funcţionează de la data de 1 ianuarie 2004, fiind o iniţiativă a Guvernului federal pentru promovarea locurilor de muncă şi a serviciilor locale, precum şi pentru eliminarea muncii la negru.

Denumirea serviciului permite utilizatorilor să plătească o firmă autorizată pentru efectuarea de servicii casnice.

• Prin utilizatori se înţelege persoanele care au domiciliul în Belgia şi doresc să cumpere tichete de servicii (vouchere) pentru plata unei firme/persoane autorizată în realizarea de servicii casnice.

• Serviciile casnice reprezintă activităţi care pot avea sau nu loc la domiciliul utilizatorului:

- curăţenie, inclusiv ferestre, spălare şi călcare, croitorie, pregătirea meselor;

- activităţi în afara locului de reşedinţă al utilizatorului - activităţi comerciale de uz casnic, însoţirea transportului de persoane cu handicap, lucrări de întreţinere a imobilului;

Utilizarea sistemului de vouchere nu este permis pentru persoanele fizice rezidente într-un azil de bătrâni sau alte instituţii de rezidenţă colectivă.

• Serviciile sunt efectuate de către lucrătorii angajaţi în societăţile autorizate pentru desfăşurarea de astfel de activităţi, acreditarea realizându-se de către autorităţi ale statului federal. Cererea trebuie să fie adresată Comisiei de acreditare a serviciilor pe sistem de voucher, care se află în cadrul Oficiului naţional pentru ocuparea forţei de muncă.

• Printre societăţile care pot desfăşura activităţi acoperite de sistemul tichetelor de servicii se numără entităţi comerciale care au în obiectele de activitate activităţile enumerate în cadrul serviciilor casnice; firme care desfăşoară activităţi temporare; persoane fizice, organizaţii non-profit, societăţi mutuale, structuri ale municipalităţilor, companii care desfăşoară activităţi sociale.

Salariaţii firmelor şi structurilor menţionate trebuie să îndeplinească o serie de condiţii la angajare, similare celor prevăzute pentru restul activităţilor enumerate de Codul muncii. Aceştia sunt angajaţi ca lucrători în cadrul serviciilor în sistem voucher.

Tichetele pentru serviciile locale, care sunt aprobate de municipalităţi, trebuie să acopere în proporţie de 60% locuri de muncă nou-create. Restul de 40% pot fi acordate persoanelor care anterior au lucrat la negru, pentru creşterea veniturilor persoanelor cu salarii minime, pentru persoanele care nu mai au dreptul la ajutorul de şomaj sau drept/alocaţie de integrare în muncă, cu condiţia ca persoana respectivă să poată lucra în Belgia.

Lucrătorul nu poate avea o legătură de sânge sau de căsătorie până la gradul al doilea inclusiv cu utilizatorul sau cu un membru de familie al utilizatorului, şi nici nu poate avea aceeaşi reşedinţă ca angajatorul său.
Începând cu luna august 2012, 60% din noile locuri de muncă în sistem de  vouchere de servicii trebuie să fie atribuite celor care sunt în ajutor de şomaj integral sau desemnaţi pentru a primi venit de integrare. Dacă nu există nimeni disponibil în regiune, aflat într-una din aceste două ipostaze, firmele pot solicita să fie exceptate de la aplicarea acestei măsuri.
• Utilizatorul poate achiziţiona un număr maxim de 500 de tichete de serviciu pe an calendaristic (1 ianuarie - 31 decembrie), preţul de achiziţie fiind de 9 euro/voucher serviciu pentru primele 400 de tichete de servicii achiziţionate. Următoarele 100 de tichete de servicii costă 10 euro/voucher serviciu.

Limita pe gospodărie este de 1.000 de tichete de serviciu pe an calendaristic, primele 800 de tichete de servicii costând 9 euro, următoarele 200 de tichete de servicii putând fi achiziţionate pentru 10 euro.

O persoană cu dizabilităţi sau un utilizator care are un copil cu handicap, poate cumpăra un maxim de 2.000 de tichete de serviciu/ an, în aceste situaţii neexistând un plafon. Preţul de achiziţie pentru aceşti utilizatori este de 9 euro/voucher, indiferent de numărul de servicii achiziţionate.

Pentru un utilizator, bonul de serviciu este valabil timp de opt luni, începând din prima zi a lunii următoare emiterii. Utilizatorul poate solicita un schimb sau rambursarea tichetelor care sunt încă valabile.

În cazul în care utilizatorul a solicitat realizarea unui serviciu certificat, firma trimite acestuia un lucrător pentru efectuarea serviciului solicitat. Utilizatorul va da muncitorului un voucher de servicii valabil, datat şi semnat pentru numărul de ore lucrat. Muncitorul remite voucherul angajatorului său, care îl expediază companiei emitente.  Emitentul plăteşte valoarea serviciului (după caz: ​​9 sau 10 euro), plus un comision de intervenţie federală (13,04 sau 12,04 euro). Prin urmare, compania certificată primeşte un total de 22,04 euro/serviciu.

Persoanele fizice care doresc să utilizeze vouchere de servicii trebuie să se înregistreze mai întâi la compania emitentă, responsabilă de gestionarea sistemului.

Pe lângă sistemul de bonuri pentru servicii, există, de asemenea, un sistem de bonuri electronice de servicii, care pot fi utilizate în mod liber de către utilizator.
Avantajele sistemului
· voucherul pentru servicii oferă utilizatorilor o serie de avantaje fiscale, şi anume o deducere fiscală standard, de 30%. Voucherele sunt achiziţionate după deducere cu un preţ de 6,3 euro. Cu toate acestea, suma maximă care este supusă deducerii fiscale pentru tichetele de servicii este limitată la 1.380 euro/persoană/an;
· societatea autorizată devine o garanţie a profesionalismului şi a calităţii serviciilor sale;

· creează noi locuri de muncă;

· extinde serviciile de profil;

· îndeplineşte nevoile familiilor cu privire la serviciile locale şi aduce acest gen de activităţi în cadrul legal;

· angajaţii beneficiază de avantaje legate de existenţa unui contract de muncă; plata regulată a salariului; asigurare socială; asigurare împotriva accidentelor de muncă, etc.

De la 1 ianuarie 2006, noile mame au dreptul la prestaţii de maternitate. Fiecare mamă care îndeplineşte condiţiile necesare poate obţine 105 vouchere de servicii gratuite prin intermediul fondului de asigurări sociale.

Contractul de muncă
Contractul de muncă este un contract obişnuit de muncă, cu puţine caracteristici specifice. Acesta poate fi un contract pe durată nedeterminată sau pe durată determinată, full-time sau part-time.

Un lucrător poate desfăşura în mod succesiv, cu acelaşi angajator, diferite contracte de muncă cu vouchere de servicii pe durată determinată, fără ca acest lucru să impună încheierea unui contract de muncă pe durată nedeterminată. 
Pe parcursul primelor trei luni, este posibil să se încheie un contract de muncă cu fracţiune de normă pe mai puţin de o treime din săptămâna medie de muncă aplicabilă unui lucrător cu normă întreagă. După trei luni, timpul de lucru săptămânal minim trebuie să fie de cel puţin 13 ore.

Ca şi în cazul lucrătorilor obişnuiţi, condiţiile de salarizare, ca parte a unui contract de muncă în sistemul de vouchere de servicii sunt influenţate de contractele colective de muncă încheiate la nivelul statului belgian.

Societatea autorizată trebuie, în calitate de angajator, să respecte toate obligaţiile referitoare la bunăstarea lucrătorilor, şi anume securitatea şi sănătatea acestora în exercitarea activităţilor lor. Atunci când se constată un risc identificabil pentru sănătatea lucrătorilor, angajatorul trebuie să se asigure că lucrătorii sunt supravegheaţi din punct de vedere medical. Acest lucru se va întâmpla în cazul în care lucrătorul desfăşoară activităţi de curăţenie, existând riscul unei expuneri la produse chimice, etc. Angajatorul trebuie să se ocupe de furnizarea de echipamente individuale de protecţie, pentru a evita riscurile inerente activităţilor grele. 

Obiectivele pe care guvernul belgian le-a stabilit atunci când a lansat sistemul tichetelor de servicii au fost pe deplin realizate: zeci de mii de locuri de muncă au fost create pentru muncitorii mai puţin calificaţi, iar munca fără forme legale a fost combătută cu succes. 
	Numărul de companii înregistrate şi de utilizatori, pe regiuni, 2004 - 2012

	 
	Registered companies
	Users

	Year
	Brussels
	Flanders
	Wallonia
	Belgium
	Brussels
	Flanders
	Wallonia
	Belgium

	2004
	42
	497
	246
	785
	4.418
	86,541
	29,288
	120,247

	2005
	67
	642
	329
	1,038
	9,971
	178,467
	62,744
	251,182

	2006
	142
	833
	463
	1,438
	21,211
	282,383
	114,789
	418,383

	2007
	214
	921
	585
	1,720
	36,204
	388,851
	173,320
	598,375

	2008
	315
	1,016
	799
	2,130
	53,645
	486,179
	232,636
	772,460

	2009
	425
	1,128
	946
	2,499
	53,584
	404,983
	202,949
	661,516

	2010
	450
	1,170
	1,044
	2,664
	66,428
	458,336
	231,866
	756,630

	2011
	490
	1,198
	1,066
	2,754
	76,488
	501,621
	252,695
	830,804

	Jan 2012
	487
	1,186
	1,061
	2,734
	77,275
	505,198
	254,314
	836,787

	Feb 2012
	490
	1,183
	1,066
	2,739
	77,982
	507,981
	255,318
	841,281

	March 2012
	491
	1,192
	1,062
	2,745
	78,670
	510,903
	256,511
	846,084

	April 2012
	483
	1,177
	1,053
	2,713
	79,301
	513,716
	257,860
	850,877

	May 2012
	493
	1,176
	1,051
	2,720
	79,630
	515,003
	258,152
	852,785

	June 2012
	494
	1,168
	1,047
	2,709
	80,081
	517,929
	259,461
	857,471


	Numărul de tichete cumpărate de utilizatori, pe regiuni, 2004 - 2012

	Year
	Brussels
	Flanders
	Wallonia
	Belgium

	2003
	 
	710,213
	63,291
	773,504

	2004
	195,320
	6,094,769
	1,821,172
	8,111,261

	2005
	688,748
	14,635,928
	4,989,137
	20,313,813

	2006
	1,659,061
	24,938,905
	9,331,546
	35,929,512

	2007
	3,379,182
	34,891,212
	14,909,525
	53,179,919

	2008
	5,640,336
	47,211,727
	20,744,843
	73,596,906

	2009
	7,586,882
	48,108,564
	22,519,271
	78,214,717

	2010
	10,381,980
	59,300,065
	27,071,321
	96,753,366

	2011
	12,563,281
	66,274,861
	29,825,823
	108,663,965

	Jan 2012
	1,206,661
	6,031,915
	2,685,142
	9,923,718

	Feb 2012
	1,139,696
	5,603,026
	2,489,103
	9,231,825

	March 2012
	1,260,497
	6,079,021
	2,683,000
	10,022,518

	April 2012
	1,119,307
	5,654,877
	2,547,630
	9,321,814

	May 2012
	1,221,753
	5,908,631
	2,665,487
	9,795,871

	June 2012
	1,249,292
	6,122,227
	2,714,041
	10,085,560

	Total
	49,291,996
	337,565,941
	147,060,332
	533,918,269


Sursa: Serviciul Federal pentru Ocuparea Forţei de Muncă şi Coeziune Socială.

CANTONUL GENEVA

În cantonul Geneva, există un sistem de bonuri pentru ocuparea forţei de muncă încă din anul 2004. Este cunoscut ca Chèque Service
, iar de la 1 ianuarie 2008, autorităţile au delegat administrarea sa unei întreprindere sociale private, PRO. Acest serviciu permite unui angajator să plătească taxe de asigurări sociale pentru persoanele care furnizează servicii de proximitate în casa angajatorului (menaj, grădinărit, pază etc.), chiar dacă aceşti lucrători se află ilegal în Elveţia.


Sistemul are patru obiective principale:
· să simplifice procedura pentru angajatori declarând, în numele lor, salariile lucrătorilor la sistemele de asigurări sociale obligatorii (angajatorii ar putea completa aceste formalităţi ei înşişi, dar complexitatea sistemului de securitate socială elveţian face dificilă îndeplinirea unei asemenea proceduri);

· consilierea angajatorilor individuali în privinţa relaţiilor de muncă şi asigurări sociale pentru lucrătorii lor pe piaţa de servicii domestice;

· promovarea protecţiei sociale a lucrătorilor de pe piaţa de servicii domestice;
· promovarea unor relaţii de muncă transparente.

Sistemele de bonuri pentru ocuparea forţei de muncă există, de asemenea, în celelalte cantoane elveţiene cu vorbitori de limbă franceză şi în Ticino. 

Pentru a se înregistra la Chèque Service, un angajator persoană fizică trebuie să trimită companiei PRO un formular de membru semnat de el însuşi şi de angajat, însoţit de o copie a unui document de identitate din care să rezulte vârsta angajatului şi cardul de asigurări de invaliditate sau de orice alt document de identificare a angajatului (poate fi un document de identitate eliberat de ţara de origine, în cazul în care angajatul este un străin).

De îndată ce a primit documentele, Chèque Service trimite angajatorului carnetul de bonuri pentru a fi folosite la declararea salariile şi o factură pentru un avans trimestrial al tarifelor pentru asigurări sociale - aceste tarife sunt stabilite pe baza estimărilor angajatorului şi angajatului referitoare la numărul de ore care urmează a fi efectuate).


În fiecare lună, fiecare angajator trimite companiei o declaraţie de salariu care arată numărul de ore efectuate de angajat (în cazul unui salariu lunar fix, angajatorul poate, de asemenea, să declare în mod automat pentru întregul an curent). Această declaraţie trebuie semnată atât de angajator cât şi de angajat şi fiecare păstrează o chitanţă care arată salariile plătite.

Serviciul Chèque calculează apoi contribuţiile de asigurări sociale, le debitează în contul angajatorului şi le transferă la fondurile de asigurări sociale în cauză: pensie pentru limită de vârstă şi de invaliditate, asigurare de şomaj, asigurare de maternitate, alocaţii familiale şi asigurare pentru accidente la locul de muncă şi în afara locului de muncă. În cazul în care salariile brute se ridică la cel puţin 1.740 franci elveţieni pe lună, Serviciul Chèque înscrie angajatul într-un fond de pensii secundar (al doilea pilon).


Dacă un angajat a atins o rată de ocupare de 50% (referitor la numărul de ore de muncă) la un singur angajator, Serviciul Chèque propune ca acesta să devină beneficiar al unei asigurări împotriva pierderii temporare a capacităţii de muncă (asigurare medicală), care reprezintă 80% din salariul angajatului până la un maxim de 730 de zile (şi după o perioadă de aşteptare de 30 de zile).


La sfârşitul anului, fiecare angajator primeşte un calcul anual final şi un certificat de salariu pentru angajat.

Salariul


Serviciul Chèque impune angajatorilor înregistraţi să aplice normele contractului standard de ocupare a forţei de muncă, în vigoare pentru Geneva, şi monitorizează respectarea ratelor salariale minime. Salariul minim pentru Geneva este mai mare decât salariul minim la nivel federal pentru categoria de personal non - calificat. Salariul a fost stabilit pe baza ratelor obişnuite, dar după consultarea organizaţiilor sindicale.


În cadrul sistemului aplicat în cantonul Geneva, angajatorul este şi rămâne individual privat, societatea PRO este, în principal, un administrator. Serviciul Chèque recomandă angajatorilor să elaboreze un contract scris, chiar dacă acest lucru nu este obligatoriu în temeiul legislaţiei elveţiene.

În cazul în care nu există niciun contract scris care reglementează valoarea concediului anual, se aplică dispoziţiile contractului standard în vigoare (patru sau cinci săptămâni de concediu plătit pe an).

Pentru angajaţii plătiţi cu ora, plata concediului poate fi realizată printr-o sumă adăugată lunar la salariu.

Asigurările sociale pentru muncitorii străini


Atunci când un angajat din domeniul serviciilor domestice părăseşte Elveţia, îşi poate retrage de la Fondul de Beneficii contribuţiile pentru pensie de limită de vârstă şi de invaliditatede, cu condiţia ca acesta să facă dovada că are reşedinţa într-o altă ţară. În cazul în care există un acord de securitate socială între Elveţia şi ţara de destinaţie, angajatul va beneficia de contribuţiile achitate în Elveţia la momentul la care va îndeplini condiţiile de pensionare în ţara sa.


Având în vedere că nu sunt acordate facilităţi fiscale celor care sunt înregistraţi în acest sistem, tichetele de servicii nu afectează bugetul cantonului Geneva. În schimb, plăţile de asigurări sociale din partea angajatorilor şi angajaţilor reprezintă un plus pentru fondurile de asigurări sociale.
CONCLUZII 

Cele trei sisteme analizate au o serie de avantaje în comun, atât pentru lucrătorii casnici cât şi pentru angajatori :
· Muncitorii interni pot beneficia de asigurări sociale (pensii, asigurări de sănătate, de accidente etc.).
· Aceste scheme sunt uşor de accesat, atât pentru lucrător, cât şi pentru angajator.

· Formalităţile administrative sunt simplificate pentru angajator.

·  Muncitorului îi este garantat cel puţin salariul minim legal.
· Angajatul este sigur că este declarat în mod corespunzător, deoarece riscul unor erori administrative din cauza lipsei de experienţă a unui angajator individual privat este eliminat.

· În cazul unei probleme în privinţa raportului de muncă sau întrebări cu privire la legislaţie, atât angajatul cât şi angajatorul beneficiază de asistenţă de specialitate.
· Sistemele permit, în principal, persoanelor cu nivel scăzut de calificare să ocupe un loc de muncă legal.

Exemplele din Franţa şi Geneva arată că aceste sisteme pot fi dezvoltate, iar, în timp, pot genera venituri consistente pentru bugetul public şi/sau fondurile de asigurări sociale. În Belgia, încă nu s-a atins randamentul financiar estimat, dar guvernul belgian, care a creat schema în 2003, a atins, cu prisosinţă, obiectivele pe care le-a fixat - crearea de locuri de muncă şi combaterea muncii fără forme legale.

